Source: http://csmcraiova.ro/index.php?pagina=compet17
Timestamp: 2020-01-29 18:37:08+00:00

Document:
Echipa de cadete, campioană națională la lupte libere
La performanțele impresionante obținute de practicanții de lupte libere în ultimii ani, mai ales în ultima perioadă, prin distincțiile internaționale adjudecate de Ștefania Priceputu, se adaugă și un nou titlu național pentru echipa de cadete de la CSM Craiova. Fetele pregătite de Petre Banciu și Valentin Boboșca au adus iarăși medaliile de aur în Bănie, după ce s-au clasat pe prima poziție la toate categoriile în cadrul etapei a doua a Campionatului Național de cadeți pe echipe, ce a avut loc în perioada 18-19 septembrie la Slatina. Câștigând toate meciurile prin tuș, sportivele au obținut un avantaj considerabil, iar la ultima etapă ce se va desfășura în luna octombrie, singurele variante prin care ar mai putea pierde titlul național ar fi neprezentarea sau înfrângerea la zero în toate meciurile, ceea ce este imposibil având în vedere valoarea luptătoarelor craiovene. Lotul cu care CSM Craiova a reușit acest rezultat este compus din: Camelia Gheorghe (38 kg), Ionela Roșca (40 kg), Maria Cioclea (43 kg), Ștefania Priceputu (46 kg), Daniela Vârban (49 kg), Denisa Ionescu (52 kg), Ana Maria Enache (56 kg), Valentina Ungureanu (60 kg), Diana Vlăsceanu (65 kg), Larisa Nițu (70 kg). După CSM Craiova, la Slatina, pe locul doi s-a clasat LPS Botoșani, iar poziția a treia a revenit echipei CSS Hunedoara – CSS Petrila. “Nu am pierdut niciun meci la a doua etapă, au câștigat la tuș toate sportivele. Putem spune că suntem deja campioni naționali, pentru că nu mai putem să pierdem titlul. Ar trebui să nu obținem niciun punct la ultima etapă din octombrie, de la Odorheiul Secuiesc, ceea ce nu e pune problema. Ne-am propus și anul acesta să câștigăm medaliile de aur, la fel ca anul trecut. Am îndeplinit obiectivul și suntem extrem de mulțumiți. Am format o echipă extraordinară împreună cu antrenorul Valentin Boboșca.”, a declarat Petre Banciu, antrenorul secției de lupte libere de la CSM Craiova.
Marius Ionescu și Claudia Ștef, în lotul României pentru mondialele de atletism
Campionatul Mondial de Atletism din acest an se apropie cu pași repezi. Reuniunea celor mai valoroși atleți din lume va avea loc în capitala Chinei, la Beijing, în perioada 22-30 august. Federația Română de Atletism a stabilit lotul care va reprezenta țara la mondiale, iar acesta cuprinde un număr de 17 sportivi. Calificați la Jocurile Olimpice de la Rio, Marius Ionescu și Claudia Ștef sunt cei doi atleți ai clubului nostru care vor lua parte la întrecerile mondiale, pentru ei fiind în același timp și un test bun pentru marea provocare de anul viitor. “Piciul” va alerga în proba de maraton, iar Claudia Ștef va concura în proba de marș. Alături de cei doi, lotul României mai este compus din: Marian Oprea, Mihai Donișan, Marius Ciocioran, Alina Rotaru, Bianca Răzor, Florentina Marincu, Paula Todoran, Andrei Gag, Cristina Bujin, Florina Pierdevară, Andreea Grecu, Anamaria Ioniță, Mihaela Nunu, Sanda Belygan, Elena Panțuroiu. Sportivii vor fi însoțiți la Beijing de oficialii și antrenorii: Ion Sandu, Lenuța Dragomir, Gheorghe Mihail, Doina Anton, Ana-Claudia Ilie, Nicolae Alexe, Mihai Corucle, Ioan Zanfirache, Cristian Popescu-Nistorești, Octavian Mazaran, Constantin Danicel, Ștefan Movileanu, Lavinia Mitachi, Lygia Alexandrescu.
Tânărul atlet aflat în dublă legitimare cu CSM Craiova şi Liceul Tehnologic Brătianu din Drăgăşin şi-a etalat din nou calităţile, în cadrul Campionatului Naţional de Juniori 1. Sportivul a urcat de două ori pe cea mai înaltă treaptă a podiumului, în probele de 1500 de metri şi 5000 de metri. Ionuţ Drăguşin a încheiat cursa de 1500 de metri cu timpul de 3 minute, 55 de secunde şi 90 de sutimi, iar pe cea de 5000 de metri în 16.00.86 minute. Cele două titluri îi îmbogăţesc vitrina atletului, care deţine în palmares numeroase distincţii naţionale, dar şi internaţionale.
Echipele feminine de şah, medaliate la naţionale
Noi performanţe notabile au fost înregistrate de şahistele craiovene de la CSM Craiova, acum în cadrul Campionatului Naţional pe echipe pentru juniori şi copii, desfăşurat la Iaşi, în perioada 21-29 iulie. Clubul din Bănie a înscris în întrecere trei echipe de fete, la categoriile 10 ani, 16 ani şi 18 ani, care au participat şi la categorii superioare de vârstă. Debutantă în competiţia junioarelor, echipa de 10 ani, compusă din Andreea Dorobanţu, Diana Angheluţă şi Diana Marcu, a avut o prestaţie bună pentru început, dar n-a reuşit să se claseze pe podium, ocupând locul şase la şah practic şi şah blitz şi locul şapte la şah rapid. Distincţiile au venit pe “umerii” sportivelor mai experimentate, ce au făcut parte din echipele de 16 şi 18 ani. Echipa de 16 ani, compusă din Andreea Tobă, Raluca Angheluţă şi Miruna Davidescu, a concurat în două dintre probe la o categorie superioară, cea de 18 ani, şi a obţinut o medalie de bronz la şah rapid şi una de argint la şah blitz, în timp ce la şah practic, unde a participat la categoria ei, s-a clasat pe poziţia a şasea. Performanţele craiovenilor au fost îmbogăţite de formaţia fetelor de 18 ani, formată din Georgiana Stanciu, Andreea Cîrlig şi Clara Ciocan, care a fost foarte aproape de a obţine titlul naţional la şah practic, unde în cele din urmă a ocupat locul secund, după ce la finalul întrecerii se afla la egalitate perfectă cu echipa de pe prima poziţie, dar ultimul criteriu de departajare, cel al mediei de vârstă, a defavorizat echipa craioveană. La fel cum colegele de la 16 ani au “promovat” la categoria de 18 ani în probele de şah blitz şi şah rapid, şi fetele ce compun echipa de 18 ani au urcat în întrecere celor de 20 de ani, alăturându-se echipei şi Dariana Didiliuc, unde şi-au trecut în cont o medalie de bronz şi una de argint. Delegaţia craioveană a fost condusă la Iaşi de antrenorii Adrian Georgescu şi Iulian Marcu.
Nemulţumiţi de condiţiile organizatorice.
Unul dintre antrenorii care au fost prezenţi la competiţia din zona moldavă, Adrian Georgescu, s-a arătat supărat pe condiţiile pe care organizatorii le-au pus la dispoziţie. Acesta a acuzat lipsa unei modalităţi de a reduce căldura excesivă din sala de joc şi din căminul unde au fost cazaţi participanţii. “Condiţiile organizatorice au fost îngrozitoare, era foarte cald, peste 35 de grade în sala de joc, nu a existat aer condiţionat şi nimic care să mai reducă din căldură. În cămin a fost aceeaşi situaţie, nu se putea dormi din cauza căldurii foarte mari, iar astfel gazdele, care locuiau în oraş, erau avantajate. A fost o competiţie infernală, dar până la urmă s-a terminat cu bine pentru noi.”, a declarat Adrian Georgescu, care despre performanţele elevelor sale a spus că au fost unele foarte bune. “Chiar dacă a fost un concurs greu din pucntul de vedere al organizării, sportivii mei s-au descurcat foarte bine şi au reuşit să obţină medalii importante. Sunt mulţumit de bilanţul avut la finalul concursului, în care s-au remarcat în mod special Andreea Dorobanţu (10 ani), Raluca Angheluţă(16 ani), Georgiana Stanciu(18 ani) şi Andreea Cîrlig(18 ani).”, a adăugat antrenorul craiovean.
Sprinterii, pe podium la Balcaniadă
În weekend, la Piteşti, s-a desfăşurat Campionatul Balcanic pentru Seniori la atletism, competiţie în care au luat parte şi atleţi ai clubului nostru, calificându-se în urma rezultatelor obţinute la naţionalele organizate cu o săptămână în urmă în acelaşi loc. Clasări pe podium au fost reuşite de practicanţii probelor de sprint, care au dobândit medalii împreună cu echipele de ştafetă. Ana Maria Roşianu a făcut parte din ştafeta feminină de 4x100 m, alături de Andreea Ogrăzeanu, Andreea Grecu şi Anamaria Ioniţă, care a cucerit medalia de argint, cu un timp de 45, 74 secunde. Ştafeta similară a băieţilor, cea de 4x100 m, compusă din doi sportivi ai clubului nostru, Daniel Budin şi Ioan Piţigoi, alături de Marian Câmpeanu şi Ionuţ Neagoe, a obţinut tot o distincţie de argint, după ce a fugit distanţa impusă în 39, 67 secunde. În probele individuale, Andrei Ştefana şi Cosmin Sorescu n-au reuşit să adjudece medalii, dar au ocupat locuri în faţă, primul clasându-se pe poziţia a patra în proba de 3000 m obstacole, în timp ce al doilea a venit pe locul şase la aruncarea ciocanului. Daniel Budin a concurat şi el pe cont propriu în proba regină a atletismului, de 100 de metri, însă s-a clasat în afara podiumului, pe locul cinci.
Atletism - Patru titluri naţionale, la finalul primei zile
Performanţele atleţilor legitimaţi la clubul nostru nu au întârziat să apară la Piteşti, în cadrul Campionatului Naţional de Seniori şi Tineret. La finalul primei zile de concurs, nu mai puţin de zece medalii au ajuns în contul CSM Craiova, printre care se regăsesc patru titluri naţionale, trei medalii de argint şi trei medalii de bronz. Aurul a fost cucerit, pentru a 20-a oară în carieră la naţionalele de vară, de Cosmin Sorescu (foto, centru) în proba de aruncare a ciocanului, care se pare că nu are un adversar pe măsură chiar dacă înaintează în vârstă, anul acesta împlinind 40 de ani. Pe prima treaptă a podiumului a urcat şi ştafeta masculină de 4x100 metri, compusă din Octavian Iureş, Silviu Nişu, Alexandru Teofilescu şi Cornel Bănănău, în timp ce Andrei Ştefana a câştigat proba de 3000 m obstacole. Cel de-al patrulea titlu naţional a fost adus de Ionuţ Drăguşin, la categoria tineret, în cursa de 1500 de metri, iar tot el a obţinut o medalie de bronz la aceeaşi probă în clasamentul seniorilor. Ana Maria Roşianu a reuşit să-şi asigure două distincţii în proba de 100 de metri, fiind vorba despre un bronz la seniori şi un argint la tineret. Ileana Sorescu (disc) şi Marius Buşcă (10.000 de metri) au adjudecat alte două medalii de argint, în timp ce Delia Pădureanu a obţinut bronzul în proba de 3000 de metri obstacole. Bilanţul sportivilor noştri după prima zi a competiţiei de la Piteşti este unul care securizează îndeplinirea obiectivului, acela de a obţine un minim de opt medalii, şi mulţumeşte conducerea clubului. “Sunt foarte mulţumit de prestaţiile atleţilor în prima zi de concurs, au adus un total de zece medalii ceea ce ne plasează cu două distincţii peste obiectivul minim aşteptat şi asta cu încă o zi rămasă din competiţie, unde avem noi şanse la medalii. Vreau să îi mulţumesc doamnei primar Lia Olguţa Vasilescu pentru sprijinul acordat şi faptul că a fost alături de noi.”, a declarat Sorin Manda, directorul CSM Craiova.
Ioana Roşca, de două ori câştigătoare la Târgu Jiu
Tenismena clubului nostru s-a încununat cu două trofee la turneul futures de la Târgu Jiu, dotat cu premii totale în valoare de 10.000 de dolari, după ce a învins-o sâmbătă în finala de la simplu pe Nicoleta Dascălu, a doua favorită, cu scorul de 6- 2, 4-6, 6-3. Cu o zi mai devreme, Ioana a câştigat şi întrecerea de dublu, unde a făcut echipă cu Raluca Ciufrilă, cele două trecând în ultimul act de argentiniencele Julieta Lara Estable/Daniela Farfan, cu scorul de 4-6, 7-6(4) [10-6]. În drumul spre finala întrecerii individuale, craioveanca a dispus de Patricia Eftenoiu (6-0, 6-2), Ştefania Cadar (6-2, 7-5), Irina Fetecău (6-3, 6-3) şi Julieta Estable (6-4, 2-6, 7-5).
Budin și Pițigoi, recordmani naționali de tineret la 4x100 metri
Cei doi sprinteri legitimați la CSM Craiova care au făcut parte din lotul României de atletism pentru Campionatul European de Tineret de la Tallin, Estonia, ce s-a desfășurat între 9 și 12 iulie, s-au remarcat în cadrul ștafetei masculine de 4x100 metri. Daniel Budin și Ioan Pițigoi au doborât de două ori recordul național de tineret în această probă, împreună cu Alexandru Terpezan și Ionuț Neagoe, după ce, în primă instanță, au modificat cel mai bun timp de pe plan intern în cursa de calificări, iar în cursa din finală au terminat pe locul patru, cu un timp de 39 de secunde și 77 de sutimi, stabilind noul record național de tineret la 4x100 de metri masculin. Altfel, Daniel Budin a alergat și la nivel individual, în proba de 100 de metri, unde a ajuns până în semifinale. “Îi felicit pe cei doi sportivi, sunt două rezultate foarte bune pentru ei și suntem mândri că reprezintă clubul nostru. Daniel Budin și Ioan Pițigoi sunt doi atleți valoroși, acum au demonstrat și mai mult asta, reușind să contribuie la stabilirea unui nou record național.”, a declarat Sorin Manda, directorul CSM Craiova. Pe podiumul european, la ștafeta masculină de 4x100 de metri, s-a urcat Franța (39,36), Cehia (39,39) și Rusia (39,45 NUR).
Surorile Balica, pe podium la Arad
În perioada 10-12 iulie, categoriile U12 și U13 de judoka și-au împărțit medaliile naționale în cadrul Campionatului Național de la Arad. Pe podiumul de premiere au urcat și două sportive de la CSM Craiova, la categoria U13. Performele au fost surorile Andreea și Ștefania Balica, foste campioane naționale, care anul acesta și- au adjudecat o distincție de argint – Andreea și una de bronz - Ștefania, în limitele categoriei +57 kg.
Un aur și două medalii de bronz pentru luptătorii cadeți
Alex Coman, campion național pe echipe la tenis de câmp
Proaspăt legitimat la CSM Craiova, micuțul tenismen craiovean, în vârstă de doar 10 ani, a reușit să obțină cea mai strălucitoare distincție la nivel național în întrecerea echipelor. Zilele trecute, la Brăila, s-a desfășurat Campionatul Național de Tenis de Câmp pe echipe rezervat băieților în vârstă de 10 ani, la care au participat 21 de formații. Alexandru Coman, pregătit acum de Alex Banciu, a făcut echipă în cadrul unui club din Alba Iulia, TC Sun, alături de jucătorul David Manu. Cei doi s-au impus în toate meciurile cu scorul de 3-0, disputându-se două partide de simplu și una de dublu pentru fiecare tur. În finală, echipa lui Alex Coman a întâlnit o formație din Bănie, TC Tenis Club Stănică. “Este un titlu important pentru Alex, suntem la început de drum, eu îl pregătesc de câtva timp și am decis să îl legitimăm la CSM Craiova. S-a înțeles foarte bine de-a lungul concursului cu celălalt băiat, cu care a făcut echipa pentru clubul din Alba Iulia, au reușit să învingă toți adversarii la o diferență maximă.”, a declarat Alex Banciu, antrenorul secției de tenis de camp de la CSM Craiova. În aceste zile, Alex Coman participă pentru clubul nostru la Campionatul Național Individual pentru băieți - 10 ani, tot la Brăila, care va dura până la sfârșitul săptămânii, el reușind să se califice în turul secund. “Alexandru va juca acum la naționalele individuale, unde sperăm să urce din nou pe podium. Ar fi extraordinar să câștige un nou titlu.”, a mai spus antrenorul Alex Banciu.
Rezultatele după prima zi de concurs la CN de Șosea - ciclism
Campionatele Naţionale de Şosea la ciclism, aproape de start!
Un eveniment de proporţii va avea loc la sfârşitul săptămânii în capitala Olteniei. Aproape 80 de ciclişti din ţară se vor aduna în Craiova, pentru a participa la Campionatele Naţionale de Şosea – ediţia 2015, competiţie organizată de Federaţia Română de Ciclism, cu sprijinul local al CSM Craiova, alături de Primăria Craiova şi CJ Dolj. Clubul nostru a propus în urmă cu câteva luni forului naţional de ciclism să aducă întrecerea de pe şosea anul acesta în Craiova, dorinţă care se va materializa în zilele ce urmează. Timp de trei zile, între 26 şi 28 iunie, cei mai buni practicanţi ai ciclismului din ţară se vor întrece prin şi în jurul Craiovei pentru o medalie naţională. Concursul se va desfăşura pe mai multe categorii de vârstă, feminin şi masculin, dar şi pe diferite probe. Întrecerile vor debuta vineri, cu proba de contratimp individual. Sportivii vor parcurge o distanţă de 24 de km, cu plecare şi sosire în comuna Bucovăţ. Startul se va da la ora 10.00, ordinea plecării de la linia de start fiind: cadete, cadeţi, junioare, juniori, senioare feminin, U23 masculin şi elite masculin. A doua zi a concursului, adică sâmbătă, va programa proba de fond. Plecarea se va face de la Parcul Tineretului din Craiova şi sosirea va avea loc în comuna Bucovăţ. De la ora 09.00, vor lua startul categoriile de cadeţi, cadete şi junioare, care vor avea de parcurs o distanţă de 80 de km, în timp ce de la ora 12.00 vor intra în concurs categoriile de juniori şi senioare feminin, care vor pedala o distanţă de 120 de km. Ziua de sâmbătă va fi încheiată de categoriile U23 masculin şi elite masculin, care vor debuta în proba de fond de la ora 16.00, având de străbătut de două ori un traseu de 80 km, între Parcul Tineretului şi comuna Bucovăţ. În ultima zi a competiţiei, duminincă, se va transpune proba de circuit, o noutate pentru Campionatele Naţionale de Şosea, care în anii anteriori au avut în program doar întrecerile de contratimp individual şi fond. Plecarea şi sosirea vor avea loc la Sala Polivalentă spre Parcul Tineretului, iar traseul va însuma o distanţă de 4 km, ce va fi parcursă de sportivi în mai multe tururi, în funcţie de categorie. Proba de circuit va începe de la ora 09.00, cu categoriile de cadeţi şi cadete (10 tururi), al doilea start va fi dat de la ora 10.30 pentru juniori, junioare şi senioare feminin (15 tururi), iar de la 14.30 vor pleca categoriile U23 masculin şi elite masculin (20 tururi). Craiova va fi reprezentată de doi sportivi, legitimaţi la clubul nostru, Vasile Braia (cadeţi) şi Theo Matican, care va participa într-o probă specială, el fiind un sportiv paralimpic. Duminică, de la ora 17.00, toţi sportivii vor participa la defilarea spre locaţia de desfăşurare a festivităţii de premiere, care va porni de la Sala Polivalentă şi se va încheia în Centrul Vechi, mai exact Piața „Frații Buzești”, acolo unde urmează să se ofere premiile câştigătorilor. De menţionat este că Federaţia Română de Ciclism va organiza la această competiţie o întrecere separată pentru sportivii amatori, care îşi vor putea măsura forţele duminică, începând cu ora 12.30, pe același circuit amenajat pe bulevardul Știrbei Vodă. Apoi, aceştia vor putea însoţi caravana ciclistă oficială către Centrul Istoric, la festivitatea de premiere. Duminică va fi restricționat traficul pe tronsonul Ciupercă - Parcul Tineretului.
Sorin Manda, despre naţionalele de ciclism din Craiova: “În ultima zi, vrem să fie un adevărat spectacol.”
Directorul clubului nostru, cel care se ocupă de organizarea pe plan local a Campionatelor Naţionale de Şosea la ciclism, are gânduri optimiste privind desfăşurarea întrecerilor. Cu aproximativ 80 de participanţi din toată ţara, competiţia va fi una destul de solicitantă pentru organizatori şi va necesita resurse considerabile, mai ales că este vorba de ciclism pe şosea, iar traseele sunt conturate pe distanţe lungi. S-au făcut eforturi pentru ca toate aspectele legate de stabilirea rutelor pe care sportivii vor pedala să fie perfectate la timp, găsindu-se înţelegere şi implicare din partea Primăriei Craiova şi Consiliului Judeţean Dolj. Dar, cu toate acestea, Sorin Manda, directorul CSM Craiova, este sigur că naţionalele de şosea din Bănie se vor desfăşura la un nivel înalt şi vrea ca în ultima zi a competiţiei, duminică, atunci când cursele se vor derula în interiorul oraşului, craiovenii să aibă parte de un adevărat spectacol. “Am fost bucuroşi când am aflat că propunerea noastră de a organiza aceste campionate naţionale de şosea în Craiova a fost primită cu braţele deschise de către Federaţia Română de Ciclism şi lucrurile s-au mişcat repede. Ei vor să popularizeze ciclismul în toate regiunile României, noi vrem să promovăm mişcarea sportivă în Craiova şi în Dolj, iar astfel s-a ajuns la un numitor comun. Acum, ne aflăm la o zi distanţă de startul întrecerilor. Vor fi aproape 80 de sportivi din toată ţara care vor veni în Craiova pentru acest concurs, suntem pregătiţi şi avem încredere că ne vom descurca, organizatoric vorbind, la parametri înalţi, cum i-am obişnuit în ultimul timp pe cei care au dorit să colabereze cu noi şi să organizeze aici competiţii naţionale, la diferite ramuri sportive. Traseele au fost stabilite cu ceva timp în urmă, nu mai rămâne decât să punem la punct ultimele detalii, iar pentru asta mulţumim Primăriei Craiova şi Consiliului Judeţean Dolj, care ne-au fost alături şi ne-au sprijinit. În primele două zile, cursele vor avea loc mai mult în afara oraşului, înspre comuna Bucovăţ, dar duminică, în a treia zi de concurs, vom avea proba de circuit în incinta municipiului, pe un traseu stabilit pe bulevardul Ştirbei Vodă. Vreau ca în această zi craiovenii să aibă parte de un spectacol sportiv şi sunt sigur că aşa se va întâmpla. Va urma apoi defilarea tuturor cicliştilor participanţi către festivtatea de premiere care va avea loc în Centrul Istoric. Va fi o imagine foarte frumoasă pentru Craiova şi sperăm ca duminică să asiste cât mai mulţi craioveni la curse, defilare şi festivitatea de premiere.”, a declarat Sorin Manda, directorul CSM Craiova.
Priceputu şi Stoian, medaliate la mondialele pe plajă
De curând, într-o premieră pentru România, Campionatul Mondial de Lupte pe plajă s-a organizat în Mangalia. Chiar dacă luptele nu au fost unele desfăşurate pe o suprafaţă clasică, întrecerea a adunat sportivi de cea mai înaltă calitate, la categoriile cadeţi, juniori şi seniori, în total participând peste 170 de luptători din 12 ţări. România a obţinut 30 de medalii, dintre care două au ajuns şi în vitrina clubului nostru. Promiţătoarea luptătoare Ştefania Priceputu, aflată în dublă legitimare cu LPS „Petrache Trişcu” Craiova şi CSM Craiova, a cucerit titlul mondial la cadeţi în limitele categoriei 50 kg, după o serie de meciuri intense pe nisipul din Mangalia. Concurând în întrecerea seniorilor, Ana Maria Stoian(+70 kg) a obţinut o medalie de argint. „Este o performanţă deosebită pentru clubul nostru, să avem două sportive legitimate care au urcat pe podiumul mondial. Nu contează că sunt lupte pe plajă, nivelul a fost unul înalt, au venit ţări cu sportivi foarte buni, iar meciurile au fost grele.”, a declarat Petre Banciu, antrenorul secţiei de lupte de la CSM Craiova.
Judoka din Balcani se reunesc în Craiova!
Conferință de presă, la Sala Polivalentă
Vineri, de la ora 12.00, directorul CSM Craiova, Sorin Manda și antrenorul craiovean Mihai Voinea, vor susține o conferință de presă, la Sala Polivalentă, premergătoare Campionatului Balcanic de Cadeți, ce va fi desfășurat sâmbătă și duminică în Bănie.
Şapte medalii pentru boxerii cadeţi la Cupa României
Pugiliştii legitimaţi la clubul nostru continuă să aibă un an prosper. După performanţa impresionantă de la europenele de juniori a boxerului Gabriel Dinu, de curând, pe plan intern, s-a desfăşurat Cupa României la Cadeţi, în perioada 24-30 mai, în Brăila. Boxerii noştri s-au întors cu şapte medalii de la această competiţie, dintre care două sunt de aur, patru de argint şi una de bronz. Pe cea mai înaltă treaptă a podiumului au urcat doi sportivi pregătiţi de Ion Joiţa, Fabio Iamandiţă, în limintele categoriei 43 de kg, şi Ionuţ Pătru, în limitele categoriei 68 kg. Antrenat tot de Ion Joiţa Maldini Miclescu a obţinut o medalie de argint, la 54 de kg, astfel toţi cei trei sportivi ai antrenorului craiovean care au urcat în ring la întrecerea din Brăila s-au încununat cu o distincţie. Kevin Mogoşanu(38,5 kg) şi Angelo Bambaloi(52 kg), pregătiţi de Ion Dragomir, au urcat şi ei pe a doua treaptă a podiumului, iar cea de-a patra medalie de argint a fost adjudecată de Antonio Dumitru(59 kg), sportiv antrenat de Marcel Sârba. Bronzul a fost cucerit de Costinel Gogoşanu(48 kg), boxer care se pregăteşte sub îndrumarea lui Constantin Cucu. „Boxul craiovean este într-un vizibil progres. Rezultatele apar la aproape fiecare competiţie la care pugiliştii noştri participă, iar asta ne bucură enorm de mult, pentru că se văd urmările pozitive ale investiţiilor făcute şi muncii depuse de sportivi şi antrenori. Am avut un bilanţ foarte bun la Cupa României de cadeţi, şapte medalii, două sunt de aur, rezultate ce ne mulţumesc şi care sunt promiţătoare. Felicit sportivii care au urcat pe podium, pe antrenorii care îi pregătesc pentru eforturile pe care le fac şi faptul că muncesc mult pentru ca acest sport să evolueze şi să revină la performanţele care existau într-un timp în oraşul nostru la box.”, a declarat Sorin Manda, directorul CSM Caiova.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM